Lugdiens se vlerke dalk tydelik geknip‘n Vliegtuig van die lugredery Mango. (Foto: Elaine Krige) Die laekostelugdiens Mango sal na verwagting alle bedrywighede vanaf 1 Mei vanjaar staak en tot Julie in sakeredding geplaas word weens ŉ tekort aan finansiering om krediteure te betaal. Dít blyk uit interne kommunikasie van Mango wat Maroela Media ontvang het. Volgens die dokument sou die lugdiens reeds in Januarie vanjaar geld wat aan krediteure verskuldig is, ontvang het en is daar ook met krediteure op dié uitsteldatum ooreengekom. Mango het egter nooit die geld ontvang nie en het ná gesprekke met aandeelhouers gehoor dat hulle die geld eers in Februarie sou ontvang. Dit is uiteindelik tot Junie uitgestel. Krediteure het die lugdiens voor ŉ ultimatum gestel: Indien hulle nie teen 30 April 2021 betaal word nie, mag geen vliegtuig in werking wees totdat die skuld gedelg is nie. Daarom is Mango se raad en bestuur, asook die tydelike raad van die Suid-Afrikaanse Lugdiens (SAL), Mango se moedermaatskappy, genoop om bedrywighede tydelik te staak. Luidens die dokument word daar nog op die reaksie van die departement van openbare ondernemings gewag. “Dit is hier waar ons ons gedagtes en gevoelens moet vestig op Mango se oorlewing te midde van die huidige storm,” het William Ndlovu, Mango se uitvoerende direkteur, in die brief aan personeel gesê. Maroela Media het ook onlangs verskeie klagtes oor Mango se diens ontvang. “Hierdie tendens gaan al lank aan. Mense sit vir ure op die lughawe. Vergaderings, verhore en troues word bloot misgeloop weens hulle wanbestuur,” het Mariette Jansen van Vuuren, ŉ leser wat onlangs van Mango se diens gebruik gemaak het, gesê. Sy het bygevoeg dat die gehalte van die vliegtuig self ook nie op standaard was nie en dat haar armleuning onder meer stukkend was. Mango het nog nie op Maroela Media se navrae reageer nie.